Awal ur yeqqim ara ger ilmeẓyen, ɣas nitni ssusmen, Taninna diɣen terra s ul-is ur tenni acemma i imawlan-is Maca llant tmeddukal-is, nnant i imawlan-nnsent kra i d-yenna Basel. Lewnis yesla. Ur yumin ara ɣas mačči d yiwen i yas-d-yennan Lɣaci ur bɣin ara ccwal, qqaren-as d ṣṣekṛan i d-yeṣkeṛ, neɣ mačči d nettat i d-yelha Iruḥ-d s axxam yennuɣ yelli-s imi ur d as-d-tenni ara, yeddem-d ifuci-s yeffeɣ. Yerra ɣer Tgersift, tama n taddart anda zedɣen imṛabḍen Tameṭṭut-is akken twala tefka-t tewwurt tceggeɛ ɣer ṭṭemman n wedrum d kra n warrac n twacult nnsen, tenna-yasen ad t-ḍefren mulac ad timɣur taluft.